PAGE  
22
ועדת הכספים

2.8.2011


הכנסת השמונה עשרה





נוסח לא מתוקן

מושב שלישי

פרוטוקול מס' 840
מישיבת ועדת הכספים

יום שלישי, ג' באב התשע"א (2 באוגוסט 2011), שעה 13:00

סדר היום:

שינויים בתקציב לשנת 2011

נכחו:

חברי הוועדה:

משה גפני – היו"ר

יעקב אדרי

מגלי והבה

ראלב מג'אדלה

פניה קירשנבאום

מוזמנים:

דרורית שטיינמץ, מנהלת אגף תקציבים ופרויקטים, משרד ראש הממשלה

רונית מורן, מנהלת אגף תקציבים, רשות הטבע והגנים

גאל נקאס, רכזת ופיתוח ופרויקטים, רשות הטבע והגנים

אלון מסר, אגף התקציבים, משרד האוצר

רן רידניק, אגף התקציבים, משרד האוצר

אשרה רודב, אגף התקציבים, משרד האוצר

אורי שמרת, אגף התקציבים, משרד האוצר

אביגיל, אגף התקציבים, משרד האוצר

רועי קונפינו, אגף התקציבים, משרד האוצר

איתמר שושני, אגף החשב הכללי, משרד האוצר

יונתן רזניק, אגף החשב הכללי, משרד האוצר

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

שינויים בתקציב לשנת 2011

היו"ר משה גפני:


אני מתכבד לפתוח את ישיבת ועדת הכספים. נתחיל בעמוד 10.

פניות מספר 335 עד 341 –
רונית מורן:

מדובר כאן בשתי פניות משמעותיות מבחינתנו כאשר שתיהן על סמך החלטות ממשלה. פנייה אחת היא עידוד תרבות נופש ופנאי בחיק הטבע. מדובר בפרויקט מדהים ומקסים במסגרתו מעודדים גם בני נוער וגם בני משפחות לצאת לפעילות בחיק הטבע, ללון בחיק הטבע, הכשרה של חניונים שחלקם קיימים וחלקם יעברו שדרוג. יש כאן החלטת ממשלה ומדובר כאן על שלושה מיליון שקלים שמעבירים משרדי ממשלה שונים לפי התחייבות החלטת הממשלה.


הדבר הנוסף, גם הוא החלטת ממשלה שקשורה בעובדת. אם אתם זוכרים, לפני כשנתיים היה אירוע ונדליזם מאוד משמעותי. עובדת היא אתר מורשת עולמי. האירוע היה מחריד. מי שהיה, ראה את כל העמודים מנותצים, ציורים על הקירות, והייתה החלטת ממשלה שאיגמה תקציבים לנושא ובעיקר תקציבים לשיקום של כל הנזקים, לשיקום הנזק, לתאורה היקפית, פעולות הסברה למניעת מקרים כאלה בעתיד.


אלה העברות ממשרדי ממשלה לפי התחייבויות שלהם.

ראלב מג'אדלה:

מה הסכום?

רונית מורן:

לגבי עובדת, הסכום הוא 742 אלף שקלים והנופש בחיק הטבע שלושה מיליון שקלים.

היו"ר משה גפני:


מה אתם אומרים?

יעקב אדרי:

אני אומר שיש לנו בעיות עם האוצר בכל מיני נושאים ועוד לא קיבלנו תשובות. הנושאים חשובים, אין לנו ויכוח על זה, אבל יכול להיות שעד מחר נקבל תשובות.

רונית מורן:

בני נוער מגיעים לחניוני הקמפינג ולנים במקום לישון בבית מלון.

יעקב אדרי:

הדגשתי שהנושא הוא חשוב.

רונית מורן:

במקום להשתכר, יושבים בחיק הטבע.

ראלב מג'אדלה:
אין ויכוח.

יעקב אדרי:

הנושא הוא מאוד חשוב.

ראלב מג'אדלה:

אנחנו גם מוכנים לבוא ולהצטרף לבני הנוער.

יעקב אדרי:

הנושא חשוב, אבל אני מציע, יש לנו כמה ויכוחים עם האוצר ואני מבקש מאוד בשלב הזה לא לאשר את זה. יכול להיות שמחר נתכנס במיוחד כדי לאשר את זה אם נקבל תשובות.

היו"ר משה גפני:


אם אני אביא להצבעה, תצביעו נגד?

יעקב אדרי:

כן.

ראלב מג'אדלה:

לא רק נגד אלא גם תהיה רביזיה. אני אשים רביזיה על הכול.

היו"ר משה גפני:


אני מאוד מודה לך. את לא צריכה יותר לבוא ולהסביר את הפנייה הזאת. אנחנו נשאיר את זה להצבעה בין חברי הוועדה. אני מודה לך.

רונית מורן:

אני מודה לכם. זה למטרות ראויות.

ראלב מג'אדלה:
אין ספק.

יעקב אדרי:
זה בטוח.

היו"ר משה גפני:


תודה רבה.  אנחנו נביא את זה להצבעה בשלב שנחליט.

פניות מספר 249 עד 253 -

דרורית שטיינמץ:

זאת פנייה שכבר נדונה בעבר בוועדה והסברנו אותה. מדובר במספר פרויקטים לאומיים שמבוצעים על ידי משרד ראש הממשלה.

היו"ר משה גפני:


פניה, זה גם אייכמן.

פניה קירשנבאום:

אני רואה וגם סימנתי את זה.

דרורית שטיינמץ:

נכון. יש את פרויקט תגלית, זכות מלידה, שהוקם בשנת 2000 והתוצאות שלו משנה לשנה הרבה יותר טובות כל הזמן. הבקשה שלנו מהוועדה היא לאשר הרשאה להתחייב על מנת שנוכל להתקשר עם החברה לטווח הארוך ולא בכל שנה.

יעקב אדרי:

גם זה ממש לא דחוף.

היו"ר משה גפני:


זה כן דחוף, אבל אם אתם אומרים שאתם נגד, אנחנו נשחרר אותה.

דרורית שטיינמץ:

יש מספר פרויקטים נוספים כמו פרויקט לפיתוח הכותל.

היו"ר משה גפני:


אם אתם הייתם מסכימים, הייתי מצביע.

יעקב אדרי:

אני אומר שהפרויקט הוא חשוב.

פניה קירשנבאום:

אתה יודע את העמדה שלי לעניין הזה. אני חושבת שחינוך לנושא של השואה, הוא חינוך חשוב. נכון שזה לא המקום שלנו להתערב ולבדוק מה עם התוכניות ומה בדיוק מתכוונים לעשות בארבעה מיליון שקלים.

היו"ר משה גפני:


יוסי פלד מאוד מבקש ממני כל הזמן.  תגידו אתם. ראלב, אני לא הולך נגד חברי הוועדה.

ראלב מג'אדלה:

מחר.

היו"ר משה גפני:


זה נסחב הרבה זמן כאן. מה אתם אומרים?

פניה קירשנבאום:

זה יבוא מחר. רק מתוך הערכה שלי ליוסי פלד ולכל הנושא הזה, אני עדיין חשה מצוקה מאוד קשה של ניצולי השואה שבקופת הרווחה שלהם אין כסף לשיניים ולמשקפיים.

היו"ר משה גפני:


אבל אני מעלה מחר את הרציפות על ניצולי השואה.

פניה קירשנבאום:

אז אתה רואה כמה חשוב לדחות את זה למחר?

יעקב אדרי:

הרב גפני, נדחה את זה למחר.

ראלב מג'אדלה:

נדחה את זה למחר.

יעקב אדרי:

אתם לא צריכים לבוא. 

ראלב מג'אדלה:

כיבדתם אותנו בהשתתפותכם.

היו"ר משה גפני:


מחר אין דיונים. אם זה יהיה המצב, מחר יהיו רק הצבעות.

יעקב אדרי:

בסדר.

היו"ר משה גפני:

פנייה מספר 291 –
יונתן רזניק:

במסגרת הסכם קואליציוני שנחתם בין מפלגת ישראל ביתנו לבין הליכוד, הממשלה מממנת את אגרת הטלוויזיה לאזרחים ותיקים. ההעברה הזאת נועדה לממן את הפעימה השנייה של ההסכם.

ראלב מג'אדלה:

מאוד חשוב. מחר.

היו"ר משה גפני:


רק רגע. אתה מדבר בשם כל חברי הוועדה היום? אפילו אני לא מתיימר לדבר בשם כל חברי הוועדה.

ראלב מג'אדלה:

הסמיכו אותי. אתה יצאת לשתי דקות חופשה ובזמן הזה הסמיכו אותי.

היו"ר משה גפני:


מה אומרים כל החברים?

פניה קירשנבאום:

אני רוצה להסביר. אני חושבת שיש גם חוק בכנסת על כך שהגמלאים לא ישלמו את אגרת הרדיו והטלוויזיה. אני מקווה שזה יעבור. הרי זה לא משהו שעכשיו בא ומהיום למחר הם לא ישלמו. הם לא משלמים השנה. זה בא בשתי פעימות, כמו שהתשלום של אגרת הרדיו. הכסף עבור לרשות השידור. אני מבינה את המצוקה של רשות השידור עם כל החובות שלה.

היו"ר משה גפני:


אתם דרשתם את זה.

פניה קירשנבאום:

בסדר. אני בעד זה אבל אני רואה מה קורה כאן.

יעקב אדרי:

מחר.

פניה קירשנבאום:

אתה רוצה שאתה ואני נצביע בעד ואחרים יצביעו נגד?

היו"ר משה גפני:


לא. אני מתחשב בכל החברים. תגידי מה שאת רוצה.

ראלב מג'אדלה:

מחר נצטרף אליך.

היו"ר משה גפני:


אתה עברת לישראל ביתנו? 

ראלב מג'אדלה:

כן. היום אני עובד אצל פניה.

היו"ר משה גפני:


פניה רוצה להצביע.

ראלב מג'אדלה:

אתה רוצה לפתוח אתנו מלחמה? גם לנו יש כבוד. אתה רוצה להתחיל אתנו קרב? תפסיק עם זה. אני אומר לך, חבל. 

היו"ר משה גפני:


מה את אומרת, לדחות את ההצבעה למחר?

פניה קירשנבאום:

אנחנו נשמע את הרפרנטים. אני מדברת על כל ההעברות. נשמע את הרפרנטים ונצביע על הכול מחר.

היו"ר משה גפני:


טוב, החלטתי שאני לא יוצא לקרב. 

ראלב מג'אדלה:

עשית בשכל.

היו"ר משה גפני:


פניות מספר 358 ו-359 –
דרורית שטיינמץ:

תוכנית שמתקיימת על ידי מערך הגיור במשרד שכפוף למשרד ראש הממשלה. מטרת התוכנית היא להקים קורסים לחיזוק הזהות היהודית.

היו"ר משה גפני:


הייתם צריכים להביא פרטים על זה. מה נתיב קשור לעניין?

דרורית שטיינמץ:

זה לא נתיב. זה קורס שנקרא נתיב בלי שום קשר ללשכת הקשר נתיב. זה רק שם של קורס. 

היו"ר משה גפני:


תודה. את לא צריכה לבוא מחר. אנחנו שמחים תמיד שאת באה, אבל מחר את לא צריכה לבוא.

פניות מספר 369 ו-370 –
אלון מסר:

הפנייה הזאת נועדה להעביר תקציבים ממשרד נגב גליל ללשכת המדען הראשי במשרד התמ"ת לתקצוב חממה לאנרגיה מתחדשת בהתאם להחלטת הממשלה מספר 3954 מאוגוסט 2008. כמו כן הפנייה נועדה לבצע שינויים פנימיים בתקציב משרד התמ"ת לבקשת המשרד בהתאם לתחזית הביצוע של 150 אלפי שקלים וכן 67 אלף שקלים בהבטחה להתחייב.

היו"ר משה גפני:


לחברים יש שאלות? 

יעקב אדרי:

לא. גם הוא לא צריך לבוא מחר.

היו"ר משה גפני:


תודה רבה.

פניות מספר 371 ו-372 –
אלון מסר:

פנייה זו נועדה לתקצב סך של 25 אלף ו-820 שקלים לשלושה תקני כוח אדם בהעברה בין סעיפי משרד התמ"ת לתקצוב לשכת המדען הראשי.

ראלב מג'אדלה:

תודה רבה.

היו"ר משה גפני:


מה תודה רבה? יש לי שאלות. 

ראלב מג'אדלה:

אתה יכול לשאול אחרי שאני אומר תודה רבה.

היו"ר משה גפני:


אחרי שהוא אמר תודה רבה, אין לי שאלות. תודה רבה.

פניות מספר 376 ו-377 ו-379 –
אשרה רודב:

הפנייה נועדה לתקצוב סך של כ-8.8 מיליוני שקלים במשרד האוצר שעיקרם: העברה, סך של 1.3 מיליון מתקציב הפיתוח של משרד האוצר ו-900 אלפי שקלים מסעיף הוצאות שונות בגין העברת עודפי התקציב של שנת 2010. תגבור תקציב רשות החברות הממשלתיות בסך של מיליון שקלים עבור ייעוץ חשבונאי. תקצוב סך של מיליון ו-100 אלפי שקלים עבור תשלום לעורכי דין במסגרת בוררות עם מפעלי ים המלח. תגבור סעיף המחשוב של אגף שוק ההון בסך של מיליון שקלים וכן תוספת של שישה תקני כוח אדם ב-700 אלפי שקלים בהתאם לסיכום בין המשרדים. תקצוב סך של כמיליון וחצי שקלים עבור שירותי ייעוץ, בין היתר מכרז לקרנות הביו טכנולוגיות ותקצוב סך של כ-400 אלפי שקלים בגין תוספת תקן חשב לחינוך העצמאי ופרקליט באגף הממונה על השכר.

יעקב אדרי:

זה מהאוצר לאוצר. זה בתוך המשרד. סוף סוף נפל לידינו משהו שהוא בתוך האוצר, העברה מאגף לאגף.

היו"ר משה גפני:


מה אתה רוצה ממנה?

יעקב אדרי:

אני שואל. 

אשרה רודב:

כן.

יעקב אדרי:

מזמן חיפשתי העברה כזאת.

פניה קירשנבאום:

חשיבה בינינו. הייעוץ המשפטי בנושא מפעלי ים המלח – מיליון ו-100 אלף שקלים. שכירות שנתית שהם משלמים למדינת ישראל – 750 אלף שקלים. עכשיו מנסים להעלות את זה אולי לשני מיליון שקלים. בינתיים עוד לא קיבלנו שכירות.

היו"ר משה גפני:


גם אני רציתי לשאול את השאלה הזאת. 

איתמר שושני:

שמי איתמר שושני ואני ממטה החשב הכללי. הסוגיה של בוררות ים המלח היא תהליך בוררות שהחשב הכללי כרגע מקיים במפעלי ים המלח בנושא התמלוגים. מפעלי ים המלח, לפי הסכם ההפרטה, משלמים סכום תמלוגים מסוים למדינה והמדינה סבורה שסכום התמלוגים, כפי שנגזר מההסכם, מחושב בצורה לא נכונה ומקפח אותה.

היו"ר משה גפני:


כמה כסף זה?

יונתן רזניק:

התביעה שהוגשה למנגנון הבוררות הסתכמה ב-291 מיליון דולר. 

יעקב אדרי:

כמה הם משלמים היום?

יונתן רזניק:

תמלוגים? עשרות מיליונים.

איתמר שושני:

עשרות מיליונים בשנה ואנחנו מבקשים עוד 291 מיליון דולר. ההליך כרגע בהליך בוררות. אני רק מדגיש שבמידה שאנחנו כרגע לא יכולים להעמיד את עורכי הדין שלנו בצד הבוררות, בעצם הבוררות תיפול ואנחנו מאוד מאוד נתקשה לעמוד במבחן בית המשפט ולגבות את הכסף הזה.

יעקב אדרי:

לא יקרה כלום אם זה יאושר מחר.

ראלב מג'אדלה:

מחר יהיה לכם.

איתמר שושני:

הליך הבוררות שמתקיים הוא הליך בוררות שמתקיים כבר למעלה משנה. המייצגים של המדינה  בהליך הבוררות זה משרד עורך דין פרטי ומשרד עורך דין שהתקשר אתנו בהסכם.

ראלב מג'אדלה:

מי זה?

יונתן רזניק:

פישר, בכר, חן. דרך אגב, אלה לא רק עורכי דין אלא זה גם יועץ כלכלי וכימאי שבוחנים את הנתונים.

איתמר שושני:

הסוגיה שנדונה בהליך הבוררות היא סוגיית מחירי ההעברה שלשיטתנו מפעלי ים המלח נקטו כדרך לעקוף את מנגנון ההסכם ועל מנת לקפח את המדינה. הליך הבוררות, אנחנו לא צופים שהוא יביא את כל ה-291 מיליון דולר שאנחנו מקווים לקבל.

ראלב מג'אדלה:

תהיה פשרה.

יעקב אדרי:

השאלה שלנו היא אם זה יכול לסבול דיחוי עד מחר.

איתמר שושני:

אני לא יכול להגיד לך כן או לא. 

יעקב אדרי:

אני אגיד לך כן.

איתמר שושני:

אני יכול להגיד דבר מאוד פשוט. אם אנחנו לא נעמוד בהסכם התקשרות עם משרד עורכי הדין, משרד עורכי הדין יכול בהחלט לומר שהוא מצטער והוא הולך. כבר קרה לנו מקרה כזה במקרה של קרנות ההשקעה המוסדיים.

ראלב מג'אדלה:

זה לא פישר. פישר אדם אחראי והוא לא יעשה את זה.

איתמר שושני:

לשיקולך אדוני. אתם מחליטים.

ראלב מג'אדלה:

מחר אנחנו נסדר את זה.

איתמר שושני:

אם אפשר, חלק נוסף שמופיע בפנייה הוא תקצוב תקן חשב לחינוך העצמאי. מבחינת הרקע והחשיבות, כרגע החטיבה לחשבונאות ודיווח, מטה החשב הכללי, מתחילה את הסגירה החצי שנתית שלה. הסגירה הזאת כרוכה בעריכת המון רישומים והתאמות חשבונאיות והיערכות המשרדים למהלך סגירת השנה. אני חושב שאם כרגע אנחנו לא נוכל להתקדם ולמנות חשב לגוף, תהיה לנו בעיה במהלך סגירת השנה ברמת הביצוע הכספי של הגוף וברמת היכולת לבצע את תקציבו באופן מלא.

היו"ר משה גפני:


זאת אומרת, אם לא נאשר את זה, החינוך העצמאי ייקלע לקשיים.

איתמר שושני:

אני לא יכול להגיד לך כן או לא, אבל אני כן יכול להגיד לך שזה יפריע ליעילות התפעולית שלו ולסיכוי שלו לממש את כל מטרות הארגון לפי הכספים שעומדים לרשותו.

היו"ר משה גפני:


מצב רע מאוד.  מה זה שירותי ייעוץ למכרז הקרנות הביו טכנולוגיות?

איתמר שושני:

אני אסביר את הרקע. משרד האוצר, לפחות מנכ"ל משרד האוצר עת נכנס לתפקיד, זיהה מספר כשלי שוק שכרגע יש להם בעיה בפיתוח במדינת ישראל. אחד מהם הוא השקעה בתעשיות פרמה. תעשיות פרמה הן תעשיות שמפתחות פתרונות בתחום מדעי החיים. לצורך כך יצאו לשלב מיון מוקדם ונבחרו זוכים לקרנות השקעה בתחום ביו טכנולוגיה. הקרנות הן קרנות מאוד מאוד דומות לקרנות מנוף שאלה בעצם קרנות להשקעה במגזר הפרטי שהוקמו ב-2008 בעקבות המשבר הפיננסי והוכחו כמאוד טובות לשוק. המטרה היא לקחת כסף ממשלתי ביחד עם כסף פרטי ולהניע מהלך של הקמת תשתיות ומפעלי פרמה, בעיקר בתחום המחקר ואחר כך בתחום הייצור במדינה, כי ההנחה שמדובר במנוע צמיחה משמעותי שיש בו לספק גם פיתוח טכנולוגי, גם הגברת תעסוקה וגם יכולת מינוף של כספי הציבור. כרגע יש שני זוכים שנבחרו ונחתמו אתם הסכמים. מטרת המיליון ו-100 אלף שקלים אלה היא לשלב הייעוץ ולשלב התפעול של הקרנות. המדינה בהסכם מוגדרת כשותף מוגבל, הקרנות מתאגדות בתור שותפויות לפי חוק השותפויות וכרגע אנחנו בשלב הכסף, בשלב ההשקעות הראשוניות, ואנחנו צריכים כרגע את המקור כדי לתפעל את האופרציה הזאת. זאת אומרת, אם אנחנו לא יכולים לממן את האופרציה, יש לנו כאן שתי קרנות של שמונים מיליון דולר כל אחת שיכול להיות שלא יצאו לפועל. 

יעקב אדרי:

פעם ראשונה שאני שומע הסבר מפורט ורציני.

ראלב מג'אדלה:

משכנע.

יעקב אדרי:

משכנע, אבל לא נצביע.

ראלב מג'אדלה:

מחר.

היו"ר משה גפני:


תודה רבה. אתה לא צריך להיות בהצבעות מכיוון שההסבר היה מפורט ובסדר.  אגב, אני לא אמרתי מתי תהיינה ההצבעות. תכף אני אדבר ונראה, אבל זה לא קשור אליכם. אני מודה לך על ההסבר.

פנייה מספר 380 –
אורי שמרת:

הפנייה נועדה לתקצב תוספת של שבע משרות למינהל תכנון, ארבע משרות מתוכן לרשויות התכנון המחוזיות ועוד שלוש משרות לצורך קידום תוכנית נתיבי ישראל. מעבר לזה עוד שינויים פנימיים בתקציב מינהל תכנון בהתאם לפעילות של המשרד.

היו"ר משה גפני:


זה מכרז? איך אתם מקבלים אותם?

אורי שמרת:

מכרז.

היו"ר משה גפני:


יש העדפה מתקנת במכרזים האלה?

אורי שמרת:

לפי הכללים של הנציבות.

היו"ר משה גפני:


תודה רבה.

פנייה מספר 381 –
אורי שמרת:

הפנייה נועדה לבצע שינויים בתקציב מינהל מקרקעי ישראל. תקצוב התחייבויות משנת 2010 שישולמו במזומן בשנת 2011. עמלת מכר נכסי רשות הפיתוח בסך 18 מיליון שקלים. תקצוב יתרת עלויות הפיתוח במטה בנימין עבור ישוב הקבע למפוני גוש קטיף בסך של 7.5 מיליון שקלים. מימון מוסדות ציבור בהתאם להחלטת מועצה 1223 מה-6 בדצמבר 2010 בסך של 45 מיליון שקלים ושינויים פנימיים בהתאם לצרכי המימון והוצאות הפיתוח בפועל.

היו"ר משה גפני:


שאלות?

ראלב מג'אדלה:

הכול ברור.

היו"ר משה גפני:


תודה רבה.

פנייה מספר 387 –
רן רידניק:

הפנייה נועדה לתקצוב תוספת הרשאה להתחייב בסך של 7 מיליון שקלים וכן ביצוע הסטות פנימיות במטרה לתקצב חתימה על הסכם תלת שנתי עם הג'וינט לצורך הפעלת מיזם טבת, וכן תקצוב הרשאה להתחייב בסך 22 מיליון שקלים עבור תוכניות לעידוד תעסוקה לבני מיעוטים בשיתוף עם הג'וינט בתוקף שתי החלטות ממשלה. כמו כן הפנייה נועדה לביצוע שינויים פנימיים לצורך תקצוב סך של 16.5 אלפי שקלים עבור הכשרות מקצועיות למבוגרים וכן תקצוב תוספת של ארבעה חודשי עבודה בלתי צמיתה עבור הקדמת תקן לאגף למעונות יום בהתאם לסיכום בין המשרדים.

היו"ר משה גפני:


מה זה הקדמת תקן לאגף למעונות יום?

רן רידניק:

יש תקן שניתן לבסיס 2012.

היו"ר משה גפני:


תקן למה?

רן רידניק:

תקן לעוזר תקציבנית. 

היו"ר משה גפני:


באגף מעונות יום?

רן רידניק:

נכון.

היו"ר משה גפני:


צריך להוריד שם תקנים כי הסבסוד מתחיל להיות פחות.

רן רידניק:

באופן כללי אני בעד להוריד תקנים. בכל מקרה מכיוון שהם העלו טענות על עומס עבודה, בעיקר לצורך מבחני תמיכה במעונות היום, ניתנה להם תוספת של תקני כוח אדם.

היו"ר משה גפני:


יש עומד עבודה בעניין הזה?

רן רידניק:

זאת הייתה הטענה שלהם. לכן בסיכום התקציבי שנחתם לקראת תקציב 2011-2012, הם קיבלו תוספת תקני כוח אדם כאשר אחד מהתקנים האלה, המטרה שהם יתחילו לאייש אותו כבר עכשיו, לפי בקשתם.

היו"ר משה גפני:


מה זה עידוד תעסוקת בני מיעוטים?

רן רידניק:

יש שתי החלטות ממשלה לגבי בדואים צפון ודרוזים צפון שכוללות מגוון תוכניות לעידוד תעסוקה. כרגע מתקצבים הרשאה להתחייב על פי התוכנית לעידוד תעסוקת בני מיעוטים בסך 19 מיליון שקלים בשיתוף פעולה עם הג'וינט, 25-75 אחוזים, בתקציב ההרשאה להתחייב צריך 12 מיליון שקלים וכן תקצוב הרשאה להתחייב בסך 10 מיליון שקלים בשיתוף הג'וינט.

היו"ר משה גפני:


יש החלטת ממשלה לעידוד תעסוקת חרדים. לא מתקצבים את זה?

רן רידניק:

יש מגוון החלטות ממשלה בנושא הזה.

היו"ר משה גפני:


מגוון החלטות ממשלה, אני יודע. אני גם רואה את זה בעיתונים, אבל יש תקצוב לעניין הזה?

רן רידניק:

בוודאי שיש. 

היו"ר משה גפני:


מה זה בוודאי? בהעברה הזאת יש תקצוב?

רן רידניק:

בהעברה הזאת, לא.

היו"ר משה גפני:


באיזו העברה זה ישנו?

רן רידניק:

החלטת ממשלה מספר 2698 מיום 9 בינואר 2011 לקידום השירות האזרחי-שירות הצבאי מותאם וזה מתוקצב במלואו. זאת דוגמה אחת מיני רבים. כאן למען האמת יש תקצוב של טבת, חתימה על הסכם תלת שנתי להפעלת טבת. זה בשיתוף עם הג'וינט ואחת הפעולות העיקריות היא פיתוח תוכניות לעידוד תעסוקת אוכלוסייה החרדית ואפשר למנות מספר תוכניות כמו למשל מפתח שהיא אחת מתוכניות  הדגל שלהם.

היו"ר משה גפני:


עם החרדים יהיה בסדר. אתם יכולים להיות רגועים. לא יקרה כלום אלא יהיו כותרות בעיתונים.

פניה קירשנבאום:

כל הזמן אמרנו שצריך לעשות תוכנית רחבה של בתי ספר לאחיות ודברים כאלה. דיברנו על זה.

היו"ר משה גפני:


אז מה? אני מדבר על חינוך טכנולוגי. יש בתי ספר לחינוך טכנולוגי בציבור החרדי, אבל תקציב שכבר היה בעבר – הפסיקו אותו.

פניה קירשנבאום:

למה?

היו"ר משה גפני:


שאלה טובה. 

פניה קירשנבאום:

אולי העבירו את זה לדיור.

היו"ר משה גפני:


כן. שאלה טובה. הכול בסדר. יש תוכניות יוצאות מן הכלל, אבל הבעיה היא שאני צריך לספוג כל הזמן את זה שמעודדים חרדים ומה לעשות שאני מכיר גם את הפרטים. מעודדים חרדים ב"דה מרקר" ולא בהעברות תקציביות.


אני מודה לך. תודה רבה. היה הסבר טוב.

פניות מספר 388 ו-389 –
אביגיל:

מדובר בהעברות תקציביות בין משרד הקליטה לבין משרד הרווחה לצורך תוכניות לנוער עולה בסיכון לתוכנית החומש לקהילות יוצאי אתיופיה ועוד תוכניות רווחה לעולים.

פניה קירשנבאום:

יש לי שאלה. אני קוראת כאן ומשהו לא ברור לי. כנראה אני כבר לא מבינה אף משרד. יש לנו במדינת ישראל רשות שקוראים לה רשות למלחמה בסמים ובאלכוהול. לרשות הזאת יש רכזים ברוב הרשויות, גם רכזים לקהילה האתיופית, גם רכזים לקהילת העולים וגם כמובן לאוכלוסייה הישראלית כי זה משהו מאוד ספציפי .


בזמנו פניתי למשרד הקליטה ואמרתי שדווקא לעולים יש מחסור בתקציבים. אם יש להם כסף להעביר לרשות למלחמה בסמים  כדי שתעמיק את הפעילות בקרב ציבור העולים, אבל אמרו שאין דבר כזה ואין סעיף כזה לעניין הזה. עכשיו אני רואה שדווקא יש כסף והכסף עובר למשרד הרווחה.

אביגיל:

גם אני שאלתי את השאלה הזאת. 

היו"ר משה גפני:


כיוונת לדעת גדולים.

אביגיל:

מדובר בתוכנית משותפת. צוות ההיגוי של התוכנית מורכב מאנשים במשרד הקליטה ובמשרד הרווחה. מבחינת החשבות, התשלומים עוברים דרך משרד הרווחה. לכן משרד הקליטה נותן את חלקו בתוכנית הזאת.

פניה קירשנבאום:

השאלה הייתה למה התוכנית הזאת לא מופעלת על ידי הרשות למלחמה בסמים שהיא מתמחה בנושא הזה. כל הזמן אנחנו אומרים שצריך להיות כאן איזשהו תיאום בין הגורמים, אנחנו צריכים להגיש את התוכנית ואנחנו רוצים לראות פעולה. אז יש לנו את משרד הרווחה שעושה מסלול אחד, הרשות למלחמה בסמים עושה מסלול שני.

היו"ר משה גפני:


למה אין איגום של המפעילים.

אביגיל:

יש איגום. חלק מהדברים הם ביצועים ונתקלים בקשיים, אבל למשרד הרווחה יש שירות לטיפול בהתמכרויות והשירות הזה כולל עובדים סוציאליים בכל רשות מקומית. דרכו הרבה יותר קל להגיע לשטח מאשר בדרכים אחרות. שוב, את שואלת למה הרשות לא מאגמת את כל השירותים ואת זה אני לא יודעת.

פניה קירשנבאום:

אם זה עובר לסבסוד של עובדים סוציאליים, אני הייתי רוצה לראות אם יש עובדים סוציאליים שמטפלים ואם הם מקבלים למשל תוספת בגין זה שהם מטפלים. אני רוצה לדעת איך כל העסק הזה עובד כי אני לא מבינה. הרי עובדים סוציאליים פעם אחת מממנת רשות מקומית ופעם שנייה מממן משרד הרווחה. אם משרד הרווחה לא יכול לממן והוא גם לוקח כסף ממשרד הקליטה כדי לתת עכשיו להם עוד תפקידים ושיטפלו גם באוכלוסייה הזאת, לא מבינה.

אביגיל:

התקציב הזה לא מיועד לתקנים. תקציב תקני עובדים סוציאליים נמצא בתקנה אחרת והוא לא קשור בכלל.

היו"ר משה גפני:


למה מיועד התקציב הזה?

אביגיל:

תקציב פעילות. אני אומרת למה חלק מהתקציבים יותר קל לבצע דרך משרד אחד ולא דרך משרד אחר. זאת הייתה התשובה. התקציב מיועד לפעילות.

יעקב אדרי:

זאת הפעלה ולא כוח אדם.

פניה קירשנבאום:

איזה פעילות עושה משרד הרווחה בקרב מכורים?

אביגיל:

יש תוכנית שנקראת סיכויים למתבגרים בעלייה. צוות היגוי משותף.

היו"ר משה גפני:


תודה רבה.

פניה קירשנבאום:

הייתי רוצה לראות את התוכנית.

היו"ר משה גפני:


תעבירי בבקשה לחברת הכנסת פניה קירשנבאום את תוכנית ההפעלה, מה עושה משרד הרווחה ומה עושה הרשות למלחמה בסמים.

פניה קירשנבאום:

למה הולך הכסף. את אומרת שזה לפעילות.

היו"ר משה גפני:


בסדר גמור. תודה רבה.

פניות מספר 390 ו-391 –

אין רפרנט. זה ממשל זמין. מישהו צריך להסביר. זה שייך לשר מיכאל איתן?

קריאה:

הרפרנט היה כאן קודם לכן.

היו"ר משה גפני:


תקראו לו כי אני רוצה שהוא יסביר.

פניות מספר392  ו-393 –
רועי קונפינו:

הפנייה נועדה להעביר 500 אלף שקלים ממשרד הרווחה למשרד הביטחון לצורך העברת התקציב לזק"א למימון פינוי נפגעים בשנת 2010. זה בעצם התקציב השוטף של זק"א לשנת 2010. זה דחוף כי הם צריכים את התקציב כבר מספר חודשים.

יעקב אדרי:

למה אתם מעבירים להם תקציב של 2010 בשנת 2011, אחרי שבעה חודשים? 

קריאה:

הדברים לוקחים זמן עד שהאישורים מגיעים, עד שמקבלים את הדרישה ועד שזה מאושר.

יעקב אדרי:

שבעה חודשים עברו ב-2011.

היו"ר משה גפני:


סוף כל סוף הם מביאים את זה.

יעקב אדרי:

ודאי שאפשר לחכות עוד יום.

היו"ר משה גפני:


חבל מאוד, אבל בסדר.  השאלה של חבר הכנסת אדרי הייתה במקומה וניתנה תשובה לשאלה הזאת. נכון שהיה צריך לאשר את זה מזמן.  תודה.

פניות מספר 394 ו-395 –

אין רפרנט. 

פניות מספר 396 ו-398 עד 400 –
אורי שמרת:

הפנייה נועדה לתקצב סך של 20 מיליון שקלים למשרד החינוך עבור הפעולות הבאות: העברת 11 מיליון שקלים לטובת סמינרים להכשרת מורים בהתאם להסכמים הקואליציוניים עם סיעת יהדות התורה וישראל ביתנו. העברת 5 מיליון שקלים לטובת פרויקטים בנושא הגנת הסביבה.

היו"ר משה גפני:


רגע. הסכמים קואליציוניים של יהדות התורה וישראל ביתנו?

אורי שמרת:

כן.

היו"ר משה גפני:


הגענו לחיבור מעניין. תמשיך.

אורי שמרת:

העברת 2 מיליון שקלים מתקציב המשרד לאזרחים ותיקים לתקציב משרד החינוך עבור מיזם משותף עם יד ושם שנקרא משואה לתקומה. העברת סך של מיליון וחצי שקלים מתקציב משרד נגב וגליל לחינוך ההתיישבותי במשרד החינוך עבור פיתוח בית ספר בחיספין. 

היו"ר משה גפני:


הסעיף הזה הוא הסכם קואליציוני?

אורי שמרת:

לא. חד וחלק, לא. זה לא הסכם קואליציוני.


העברת 680 אלפי שקלים מתקציב משרד הרווחה לתקציב משרד החינוך עבור תנועות נוער ונסיעות לפולין של תלמידים נכים. הקצאת שישה תקני כוח אדם, שישה תקני רכב, עבור הרשות הארצית למדידה והערכה בהתאם לעץ המבנה שגובש בעת הקמת רמ"ה.

היו"ר משה גפני:


תקני רכב?

אורי שמרת:

שישה תקני כוח אדם שמגיעים להם גם תקני רכב. 

ראלב מג'אדלה:

הם צריכים לעבוד. הם לא יכולים בלי רכב. ניידות.

אורי שמרת:

הרשות הארצית למדידה והערכה  הוקמה לפני מספר שנים והיא תחת סמכותו של שר החינוך. לפי עץ המבנה, הרשות אמורה לאכלס כחמישים בני אדם וכיום נמצאים בה 38. היא אחראית על ניתוח נתונים וכולי.

היו"ר משה גפני:


יש כאן סעיפים מאוד חשובים. תודה. אני מודה לך.

ראלב מג'אדלה:

הכול חשוב.

היו"ר משה גפני:


לא הכול חשוב. אני אמרתי שהכל חשוב? 

ראלב מג'אדלה:

לא, אני אומר.

היו"ר משה גפני:


אפשר לחשוב שאני אמרתי שהכל חשוב. לא, יש דברים לא חשובים אבל יש דברים מאוד חשובים. 

פנייה מספר 397 –
אלון מסר:

הפנייה נועדה לבצע שינויים פנימיים בתקציב הפיתוח של משרד התחבורה כדי לממן שורה של פרויקטי תשתית קטנים יחסית בתכנון תחבורה ציבורית.

היו"ר משה גפני:


מה הסכום?

אלון מסר:

השינויים הפנימיים עצמם מדברים על הסטות של כעשרים מיליון שקלים. היקפי הפרויקטים הם לא גדולים. יש שם 15 מיליון שקלים שנועדו לשפץ את התחנה המרכזית בבאר-שבע, עוד שישה מיליון שקלים לפרויקטים אחרים באזור באר שבע. פרויקט באזור באר שבע – בסך הכול 21 מיליון שקלים. עוד פרויקטים באזור תל אביב, תחנות הרכבת של אזור תל אביב, בהיקף של כשבעה מיליון שקלים במצטבר.

מגלי והבה:

אלה שינויים בכבישים בצפון עליהם התחייב השר?

אלון מסר:

זאת לא החלטת הממשלה. אלה לא כבישים אלא תחבורה ציבורית. ההעברה הזאת היא רק העברה פנימית בין שתי תוכניות בתוך תקציב הפיתוח של משרד התחבורה.

מגלי והבה:

מתי יבואו ההחלטות?

אלון מסר:

אני לא יודע. אני לא מטפל בכבישים ולכן אני לא יודע לענות על זה. הרבה תוקצבו.

מגלי והבה:
אמרו שזה צריך להיות מועבר.

אלון מסר:

אני מטפל רק בתחום התחבורה הציבורית. כבישים אני לא מכיר.

היו"ר משה גפני:


הבנו. תודה רבה.

פניות מספר 404 עד 411 – משרד ראש הממשלה

דרורית שטיינמץ:

מירב הפרויקטים שמתוקצבים, דיברנו עליהם בעבר. מדובר בתוכנית לעידוד הצמיחה בפיתוח העיר העתיקה, מתן הרשאה להתחייב על סך שמונים מיליון על מנת שנוכל לבצע התקשרות רב שנתית בפרויקט. יש את פרויקט זכות מלידה. קודם דיברנו על הרשאה להתחייב, הרי שבפנייה הזאת יש תקציב מזומנים של 45 מיליון שקלים לפעילות השוטפת שתתקיים השנה. בנוסף לכך יש תקצוב של 25 מיליון שקלים לתוכנית של פיתוח יישובי הדרוזים, הבדואים והצ'רקסים שגם עליה דיברנו.

היו"ר משה גפני:


מה זה הסעיף הזה?

דרורית שטיינמץ:

תוכניות ממשיכות.

היו"ר משה גפני:


אלה חיילים משוחררים?

דרורית שטיינמץ:

אתה מדבר על ה-25 מיליון?

היו"ר משה גפני:


לא. אני שואל על הדרוזים, הבדואים והצ'רקסים.

דרורית שטיינמץ:

אלה שתי החלטות ממשלה להמשך פיתוח של הישובים במגזרים. התוכנית הזאת היא רחבה. היא בעצם איגום של משאבים במשרד ראש הממשלה על מנת לבצע עבודות בכלל הישובים, עבודות פיתוח, פיתוח תיירות, פיתוח דיור, ממש מגוון של תחומים בהם אנחנו נוגעים במסגרת של התוכנית הזאת.

היו"ר משה גפני:


אני חוזר לעמוד 52.

פניות מספר 394 ו-395 - 

רועי קונפינו:

הפנייה נועדה לתקצב את משרד הביטחון ב-25 מיליון שקלים עבור תכנון מתקן ההמתנה למסתננים מגבול מצרים. זה בהתאם להחלטת ממשלה על הצעדים לטיפול בתופעת ההסתננות מגבול מצרים. 25 מיליון השקלים נועדו לתכנון מפורט של המתקן כשלב ראשוני בדרך להקמתו.

היו"ר משה גפני:


זה המתקן עליו החליטה הממשלה?

רועי קונפינו:

כן.

ראלב מג'אדלה:
המתקן הסודי.

רועי קונפינו:

זה לא סודי.

היו"ר משה גפני:


רבותיי, אני רוצה להגיד לכם כדלהלן. אני מכבד את בקשת חברי הוועדה אף על פי שהאחריות עלי כיושב ראש הוועדה היא רבה יותר גם לכם יש אחריות אבל האחריות עלי היא גבוהה. הייתה בקשה של כל המשתתפים בישיבה לדחות את ההצבעה.

ראלב מג'אדלה:

קואליציה ואופוזיציה.

היו"ר משה גפני:


כן. קואליציה ואופוזיציה. על אף שביקשו משרדים וכנראה פנו ליושב ראש הקואליציה לגייס רוב ולהצביע, היה אפשר לגייס רוב ולהצביע, אני לא רציתי לעשות את זה. אתם בטח שמעתם שאני בשום אופן לא מסכים. ביקשו דחייה ותהיה דחייה. אני לא עושה דחייה יותר מדיי ארוכה מלבד אם יגיעו פניות נוספות.

ראלב מג'אדלה:
עד יום חמישי.

היו"ר משה גפני:


לא עד יום חמישי. ראלב, מינית אותי ליושב ראש הוועדה כדי שאני אהיה סוברני לקבוע את סדר היום. נכון?

ראלב מג'אדלה:

ודאי.

היו"ר משה גפני:


זה כנראה יהיה מחר. 

ראלב מג'אדלה:

אין בעיה.

היו"ר משה גפני:


כנראה זה יהיה מחר. אני עוד לא החלטתי. נשמע גם את החברים אבל ההצבעות כנראה יהיו מחר להוציא פניות חדשות שאם יגיעו, אני אבקש שהרפרנטים יבואו להסביר אותן. לגבי כל האחרים מהם קיבלנו היום הסברים, תהיינה רק הצבעות. אני אומר את מספר הפנייה ונצביע עליה.


אני מבקש מחברי הוועדה לגלות אחריות כי יש כאן פניות מאוד חשובות. אני מבקש לא לסחוב את זה יותר מדיי.

ראלב מג'אדלה:

כבוד היושב ראש, אתה צריך לבקש גילוי אחריות מכל הצדדים.

היו"ר משה גפני:


בסדר. אתה יודע שאני מבקש. לפעמים אני נענה ולפעמים זה לוקח זמן. אני מכבד את הבקשה כפי שאני נוהג במשך כל הזמן הזה, אבל צריך להגיע לפתרונות.


אני אמצא את הזמן מחר ותהיינה הצבעות. אני מכבד את החברים אבל בסופו של דבר האחריות עלי היא רבה מאוד. גם לי יש טענות.

ראלב מג'אדלה:

יש איזה דיני נפשות מהיום למחר?

היו"ר משה גפני:


אפילו אם יש דיני נפשות, אני כבר לא אצביע עכשיו. הפער של 12 השעות או 24 שעות הוא איננו קריטי.


תודה רבה. הישיבה נעולה.

הישיבה ננעלה בשעה 14:00
